b'\n_START_ARTICLE_\nSuomen-sy\xc3\xb6j\xc3\xa4\n_START_PARAGRAPH_\nSuomen-sy\xc3\xb6j\xc3\xa4, Suomen sy\xc3\xb6j\xc3\xa4 tai Suomi-sy\xc3\xb6j\xc3\xa4 (ruots. Finlands\xc3\xa4tare) on historiallinen pilkkanimi niist\xc3\xa4 ven\xc3\xa4l\xc3\xa4isist\xc3\xa4, jotka 1800-luvun lopussa ja 1900-luvun alussa hy\xc3\xb6kk\xc3\xa4siv\xc3\xa4t Suomen autonomista asemaa vastaan tai vaativat ven\xc3\xa4l\xc3\xa4ist\xc3\xa4mispolitiikan aloittamista Suomessa. N\xc3\xa4iden henkil\xc3\xb6iden motiivina oli usein ven\xc3\xa4l\xc3\xa4inen nationalismi tai huoli Ven\xc3\xa4j\xc3\xa4n valtakunnan raja-alueiden sotilaallisesta turvallisuudesta._NEWLINE_\xe2\x80\x9dSuomen sy\xc3\xb6jiksi\xe2\x80\x9d on kutsuttu muun muassa sortokausien p\xc3\xa4\xc3\xa4arkkitehteina toimineita ven\xc3\xa4l\xc3\xa4isi\xc3\xa4 poliittisia vaikuttajia, kuten Suomen kenraalikuvern\xc3\xb6\xc3\xb6rit Fjodor Heiden, Nikolai Bobrikov ja F. A. Seyn sek\xc3\xa4 Ven\xc3\xa4j\xc3\xa4n p\xc3\xa4\xc3\xa4ministeri Pjotr Stolypin. Samoin nimityst\xc3\xa4 on k\xc3\xa4ytetty Suomen-kysymyst\xc3\xa4 poleemisesti k\xc3\xa4sitelleist\xc3\xa4 ven\xc3\xa4l\xc3\xa4isist\xc3\xa4 kirjailijoista ja lehtikirjoittajista, kuten K. F. Ordin ja Mihail Borodkin, sek\xc3\xa4 suomalaisvastaisista Ven\xc3\xa4j\xc3\xa4n duuman edustajista, kuten Vladimir Puri\xc5\xa1kevit\xc5\xa1 ja Nikolai Markov._NEWLINE_\xe2\x80\x9dSuomen-sy\xc3\xb6jiksi\xe2\x80\x9d on satunnaisesti kutsuttu my\xc3\xb6s my\xc3\xb6hempin\xc3\xa4 aikoina sellaisia neuvostoliittolaisia tai ven\xc3\xa4l\xc3\xa4isi\xc3\xa4 vaikuttajia, joiden on v\xc3\xa4itetty suhtautuneen vihamielisesti Suomen itsen\xc3\xa4isyyteen. Vladimir Lenin tiett\xc3\xa4v\xc3\xa4sti pilkkasi Otto-Wille Kuusista \xe2\x80\x9dSuomensy\xc3\xb6j\xc3\xa4ksi\xe2\x80\x9d t\xc3\xa4m\xc3\xa4n kirjoitettua 1920-luvun alussa artikkelin Suomen itsen\xc3\xa4isyyden tarpeettomuudesta. Valvontakomission johtajaa Andrei \xc5\xbddanovia on joskus kutsuttu \xe2\x80\x9dSuomen-sy\xc3\xb6j\xc3\xa4ksi\xe2\x80\x9d. Muita suomalaisissa tiedotusv\xc3\xa4lineiss\xc3\xa4 \xe2\x80\x9dSuomen-sy\xc3\xb6jiksi\xe2\x80\x9d nimitettyj\xc3\xa4 ovat olleet muun muassa neuvostodiplomaatit Vladimir Stepanov ja Juri Derjabin (\xe2\x80\x9dJuri Komissarov\xe2\x80\x9d) sek\xc3\xa4 ven\xc3\xa4l\xc3\xa4inen poliitikko Vladimir \xc5\xbdirinovski.'